**Tisztelt Miniszterelnök Úr!**

**Tisztelt Ünneplő Közönség!**

Ismét ünnepelni gyűltünk össze, Magyarország újkori történetének egyik meghatározó eseményét, a magyar nemzeti identitás egyik alapkövét, az 1848. március 15-i forradalmat és az azt követő szabadságharcot.

Isten hozta lengyel barátainkat, testvéreinket is a mai ünnepen! Mi, magyarok nem felejtjük el, hány lengyel hős harcolt a magyar szabadságért. A lengyel légió tagjait, akik a magyarokkal meglévő régi barátságra hivatkozva jöttek Magyarországra 1848-ban, hogy mellénk álljanak a szabadságért folytatott harcokban. 1849-ben pedig a lengyel Bem tábornok briliáns megmozdulásai tartották hónapokig életben Kossuth épp csak megszületett köztársaságát.

Magyarországon 1848 indította meg a polgári átalakulást, a magyarság sokszoros túlerővel szemben folytatott önvédelmi harca pedig nemzeti mitológiánk egyik legfontosabb részévé vált. Az 1840-es évek végén forradalmi hullám söpört végig Európán, de csak a magyarok jutottak el a sikeres katonai ellenállásig.

A forradalmi nap eseményeit gyerekkorunk óta ismerjük, azok mindannyiunk identitásának részévé váltak. A 169 évvel ezelőtti események legemblematikusabb helyszínén gyűltünk most össze, a Magyar Nemzeti Múzeum kertjében, emlékezve a forradalmi eseményekre.

1848. március 15-én reggel Jókai a Pilvaxban felolvasta a 12 pontot tartalmazó kiadványt, Petőfi pedig elszavalta a Nemzeti dalt. Az ifjak a szakadó esőben az egyetemhez vonultak, először az orvosi karra, majd a mérnökök és a jogászok következtek. Ezután az egyre népesebb tömegnek a Landerer-Heckenast nyomdában cenzúrázatlanul kinyomtatták a 12 pontot és a Nemzeti dalt.

A Magyar Nemzeti Múzeum előtti népgyűlésen lelkesítő beszédet tartott Petőfi, Vasvári Pál és Irinyi József. A tízezresnél is nagyobbra duzzadó tömegben szétosztották a Nemzeti dal és a 12 pont addig elkészülő nyomtatványait. A Nemzeti dal egyik példányát maga Petőfi adta át ünnepélyesen Kubinyi Ágoston múzeumigazgatónak, melyre saját kezűleg a következőket írta: „*Az 1848diki marczius 15kén kivívott sajtószabadság után legeslegelőször nyomtatott példány, s így a magyar szabadság első lélekzete.*”

A 12 pontot már a közben 15-16 ezresre gyarapodott tömeg éppen a pesti Városháza közgyűlésével fogadtatta el elsőként. A sokaság ezután a helytartótanácshoz vonult, amely „reszketni méltóztatott”. Az összegyűltek elfogadták a 12 pontot, eltöröltették a cenzúrát, és kiszabadították börtönéből Táncsics Mihályt. Éjjel ülésezett Rottenbiller Lipót alpolgármester elnökletével a Pest városi Rendre Ügyelő Választmány, és kiáltványban közölte a nap eseményeit. Egy másik hirdetményben pedig bejelentette a nemzetőrség szervezésének megkezdését. Ezzel Pesten győzött a forradalom. A Nemzeti Múzeumot, a 10 évig épített gyönyörű pest-budai palotát pedig 1848 márciusa történelmi jelképpé emelte.

A mai magyar főváros kezdeményezőként vette ki részét a ´48-as forradalom, majd a belőle következő szabadságharc életre keltéséből. Arany János – akinek a napokban volt születése 200-ik évfordulója – azt vetette papírra 1848 novemberében: „*A mi forradalmunk Pesten, március 15-én, nem vérrontás volt, hanem egy szép ünnep, a szabadság ünnepe; ezrek meg ezrek csoportoztak össze Isten ege alá, ezerek meg ezerek emelték égre kezeiket, s egy szívvel szájjal mondták Petőfi Sándor után az eskü szavait. Dicső ünnepe az ifjú szabadságnak! Ki hitte volna még akkor, hogy ily nehéz küzdelmek várnak ránk?*”

Hát még, hogy ilyen sokáig – tehetnénk hozzá csendben.

A mai napon minden magyarul érző és gondolkodó ember tisztelettel adózik azok emléke előtt, akik vállalták a polgári átalakulásokért folytatott küzdelmet, és készek voltak harcolni a magyar nép szabadságáért.

Az 1848-as forradalmat követő szabadságharc ugyan a katonai túlerővel szemben elbukott, a forradalom mégis győzött, 1848 vívmányait, eredményeit – a jobbágyfelszabadítást, a közteherviselést és a törvény előtti egyenlőség követelését – még a szabadságharc leverése utáni rémuralom és abszolutista kormányzat sem merte eltörölni. Ahogy Kossuth fogalmazott: *„ezredéves történelmünk bizonyságul szolgál, hogy nem vagyunk gyermek nemzet, 1848-as történelmünk bizonyságul szolgál, hogy nem vagyunk elaggott nemzet.*”

1848 valódi mérföldkő a magyarság történelmében és mélyen gyökerezik nemzeti hagyományunkban. A forradalom össznemzeti élménnyé vált, közmegegyezés övezte és övezi a társadalmi átalakulás szükségességét, a küzdelem értelmét, a szabadságharc vállalásának elkerülhetetlenségét.

**Tisztelt Ünneplők**!

Ma is nagy szükségünk van pozitív, össznemzeti élményekre. Össze kell fogniuk azoknak, akik hisznek a közösség erejében, őrzik a magyar identitást, nemcsak a mának élnek, hanem az utánuk jövőkre is gondolnak. A magyarságnak ma is keményen meg kell küzdenie céljaiért, álmaiért, érdekei képviseletéért. Jó volna az összefogás, az együttműködés légkörében élni.

A márciusi forradalom üzenete, hogy mi, magyarok továbbra sem engedünk a 48-ból, nem hagyjuk, hogy nemzetünk érdekeit mások fogalmazzák meg helyettünk. Jó volna, ha egymásra figyelnénk, és nem a különböző megfelelési kényszerek nyomása alatt telnének napjaink.

Haynau egykor azzal fenyegetőzött: *"Gondoskodni fogok arról, hogy száz évig ne legyen Magyarországon forradalom"*. A magyarságot ennek ellenére nem tudta megtörni a szabadságharcot követő megtorlás és vérbosszú, hiába tiltották be a Kossuth-szakállat, a szablyaviseletet, a piros-fehér-zöld szín használatát vagy a Rákóczi-nótát. 1848-cal megszületett a modern magyar nemzet, és megkezdődhetett nemzetünk fejlődésének egyik fontos fejezete.

A magyar nemzet egységes fővárosa, Budapest létrehozásának a gondolata is a forradalomhoz vezető reformkorban született; Pest és Buda, a két testvérváros már az 1840-es években az ország fővárosává fejlődött politikailag, gazdaságilag és nem utolsósorban kulturális szempontból is. Azzal, hogy 1848 júniusában megnyílt az első pesti országgyűlés, Pest-Buda minden szempontból az ország fővárosává vált, ezzel megkezdődött az a folyamat, amely a főváros 1873-as egyesítéséhez vezetett.

Szabadságunk megőrzése érdekében - amelynek kivívásáért oly sokat harcoltak elődeink – belső és külső akadályokkal is meg kell küzdenünk, mint történelmünk során megannyi alkalommal. Le kell győznünk a hangos kevesek által hirdetett kishitűséget és kisszerűséget, a mindenre nemet mondók nihilizmusát, a külső érdekeket képviselő, idegenek által építgetett, Petőfi, Arany, Széchenyi, Jókai, Németh László lelkületével összeegyeztethetetlen hamis prófétákat. Hogyan is látta a célt Németh László? Mit akartak szerinte Petőfiék? „A magyar népet a magyar nemzetbe befogadni, s az így meggazdagodott nemzetet erényeivel a népek társaságába bekapcsolni.” Ezt akarták, így akarták.

A mai, bízvást történelminek mondható időkben meg kell találnunk a Magyarországot megillető helyet a második világháború utáni talán legnagyobb átalakulását élő világrendben, a modern kori népvándorlás viharos viszontagságai közepette, az európai és keresztény értékek elkötelezett védelmezőjeként.

Az 1848/49-es forradalom és szabadságharc a magyar történelem egyik legmeghatározóbb eseménysorozata volt, itt markánsan mutatkozott meg nemzetünk összetartó ereje, nemzettudata, szabadságszeretete és büszkesége.

„Adj magyarságot a magyarnak…” Nem más mondta ezt, mint József Attila.

„Magyar vagyok. Büszkén tekintek át

A múltnak tengerén…” – olvashatjuk másutt, majd a folytatás:

„Európa színpadán mi is játszottunk,

S mienk nem volt a legkisebb szerep;”

Ezeket meg Petőfi írta.

Bátorítsuk magunkat, hozzánk szólnak. Talán nem olyan szégyen néha úgymond „magyarázkodni”. Hiszen Petőfi Sándor és József Attila is ezt tette. Nem is olyan rossz társaság.

Közös dolgunk ma is, és a jövőre nézve: együtt cselekedni a magyarságért. Ez a belülről jövő kényszer soha nem lehet elavult, soha nem lehet retrográd, soha nem lehet gúny tárgya.

Megtisztelő volt mindezt Önök előtt elmondhatni!